Hof weier SAUK-appèl – ‘Hlaudi moet gaan’Hlaudi Motsoeneng. Foto: Skermskoot/eNuus-video “Die aansoek om verlof tot appèl word met koste van die hand gewys op grond daarvan dat daar geen redelike vooruitsig op sukses vir die appèl is nie en daar is geen oortuigende rede waarom dit aangehoor moet word nie,” het die appèlhof in sy uitspraak gesê. Regter Dennis Davies het verlede jaar in die Wes-Kaapse hooggeregshof beveel dat gegewe die negatiewe bevindings in ŉ ondersoek deur Thuli Madonsela, die openbare beskermer, dit irrasioneel van Faith Muthambi, minister van kommunikasie, was om Motsoeneng permanent as bedryfshoof van die SAUK aan te stel. Volgens Davies was Muthambi nie in die posisie om ŉ rasionele besluit te neem nie, aangesien die inligting voor haar “vaag en onduidelik” was. Madonsela het aanbeveel dat ŉ dissiplinêre proses teen Motsoeneng begin word nadat hy oor sy kwalifikasies gelieg het en onregmatig sy salaris verhoog het. Die SAUK se eerste poging in Mei om die uitspraak teen te staan was onsuksesvol nadat Davies die uitsaaier se aansoek om verlof tot appèl teen die uitspraak geweier het. Die SAUK het daarna die appèlhof genader. Volgens die DA, wat aanvanklik die aansoek gebring het, het die SAUK nou geen ander keuse as om Motsoeneng af te dank nie. “Mnr. Motsoeneng gaan geen vreugde in ons howe vind nie en moet die SAUK sonder verdere vertraging verlaat,” het die DA se James Selfe gesê. “Motsoeneng en sy bende beskermers moet nou hierdie misbruik van die regstelsel en die belastingbetalers se geld waarvan miljoene rande al geplunder is, staak.”